
Број: УО-14914/26

Бања Лука, 14.09.2026. године                                                                           
На основу чл. 189. став 2) и 197. Закона о тржишту хартија од вриједности („Службени гласник Републике Српске“, бр. 92/06, 34/09, 8/12-одлука УС, 30/12, 59/13, 86/13-одлука УС, 108/13, 4/17, 63/21, 11/22 и 63/22) и чл. 37. став 1. тачка 15. и 71. став 1. Статута Централног регистра хартија од вриједности ад Бања Лука („Службени гласник Републике Српске“, бр. 61/19 и 50/26), у вези с чл. 19. став 2, и 5. став 1. тачка а) Правилника о обављању послова платног агента („Службени гласник Републике Српске“, број 59/26), Управни одбор на 29. сједници одржаној дана 14.09.2026. године, доноси
ПРАВИЛА ПОСЛОВАЊА ПЛАТНОГ АГЕНТА 
I опште одредбе
Члан 1.

(1) Овим правилима уређују се послови Централног регистра хартија од вриједности ад Бања Лука као платног агента (у даљем тексту: платни агент) за дужничке хартије од вриједности које емитују емитенти регистровани у регистру емитената код Комисије за хартије од вриједности Републике Српске (у даљем тексту: Комисија), а за које су средства обезбјеђења измирења обавеза из регистрованих хартија од вриједности положена код платног агента.
(2) Послове у вези с обрачуном доспјелих обавеза, пријемом уплата, исплатама власницима, чувањем евиденција и архивирањем, платни агент обавља у складу са Законом о тржишту хартија од вриједности (у даљем тексту: Закон), општим актима Комисије, општим актима платног агента, овим правилима, одлуком о емисији, проспектом и уговором о пословима платног агента.
(3) Послове у вези са полагањем мјеница и поступком принудне наплате пред банком, и послове у вези с полагањем и активирањем гаранције Републике Српске, односно Гарантног фонда Републике Српске (у даљем тексту: Гарантни фонд), платни агент обавља у складу са Законом о мјеници, Законом о задуживању, дугу и гаранцијама Републике Српске и Законом о Гарантном фонду Републике Српске.
(4) Послове у вези са пријевременим доспијећем платни агент обавља у складу са Законом, општима актима Комисије, овим правилима, проспектом и уговором о обављању послова платног агента.

II ПОСЛОВИ ПЛАТНОГ АГЕНТА У РЕДОВНОМ ДОСПИЈЕЋУ АНУИТЕТА И ЕМИСИЈЕ
Члан 2.
(1) Дан редовног доспијећа хартије од вриједности и појединачних ануитета је дан одређен  одлуком о емисији и проспектом. 
(2) На дан доспијећа ануитета платни агент врши обрачун обавеза емитента према власницима ради измирења.

(3) На дан доспијећа хартије од вриједности платни агент извршава радње потребне да се хартија од вриједности брише с рачуна емитента и власника у Централном регистру хартија од вриједности ад Бања Лука као правном лицу с јавним овлашћењима које води базу података о хартијама од вриједности (у даљем тексту: Централни регистар).
Члан 3.
Послови платног агента који се обављају у редовном доспијећу су: 

1. обрачун укупног износа редовно доспјеле обавезе и појединачних износа за исплату по власнику; 
2. пријем новчаних средстава за измирење доспјеле обавезе на рачун за посебне намјене;
3. исплате власницима путем рачуна за посебне намјене; 
4. чување и евиденције положених мјеница и гаранција;
5. провођење принудне наплате у случају неизмирења доспјеле обавезе; 
6. вођење и чување евиденција о уплатама и исплатама са рачуна за посебну намјену; 
7. вођење и чување евиденције о извршеним/неизвршеним исплатама власницима;
8. обавјештавање емитентa, власника, банке и других надлежних органа у вези са редовно доспјелом и неисплаћеном обавезом;
9. припрему и објављивање редовних и ванредних извјештаја на интернет страници уређеног јавног тржишта на којем су хартије од вриједности уврштене и својој интернет страници.
2.1 Уговор о обављању послова платног агента
Члан 4.
Платни агент послове обавља на основу уговора закљученог у складу с овим правилима, с емитентом и гарантом/јемцом ако постоји, за конкретну емисију. 
Члан 5.
(1) Уговор се закључује на захтјев емитента, а уз захтјев емитент доставља:
1. изјаву да је упознат са садржајем ових правила и одлуком о накнадама за обављање послова платног агента;
2. актуелни извод из Регистра пословних субјеката; 
3. документацију којом се утврђује идентитет лица овлаштеног за заступање; 
4. картон депонованих потписа лица овлашћеног за заступање;
5. документ којим се утврђује јединствени идентификациони број (ЈИБ);
6. актуелни извод из Регистра рачуна пословних субјеката са подацима о отвореним банковним рачунима и ликвидности;
7. одлуку о емисији.
(2) У зависности од средства обезбјеђења извршења обавезе емитента, доставља се и:

1. документација из става (1) т. 1-6 за јемца, ако је средство обезбјеђења мјеница јемца;
2. одлука о давању сагласности за издавање гаранције Републике Српске, ако је средство обезбјеђења гаранција Републике Српске;
3. одлука о одобрењу давања гаранције и уговор о издавању гаранције закључен између емитента и Гарантног фонда, ако је средство обезбјеђења гаранција Гарантог фонда.
(3) У зависности од карактеристика емитента, доставља се и:

1. рјешење о упису у одговарајући судски регистар, актуелни извод из одговарајућег судског регистра, оснивачки акт и/или статут, ако емитент није привредно друштво;
2. важећа дозвола надлежног органа, ако је емитент лице које обавља дјелатност за коју је потребна посебна дозвола. 

Члан 6.
По сачињавању приједлога уговора, платни агент доставља текст емитенту на увид, упућује га на интернет адресу гдје је објављен текст ових правила и одлука о накнадама, и позива на одређивање датума потписа уговора.

Члан 7.
(1) Платни агент задржава право да одбије потписивање уговора ако су услови емисије у супротности са законом, актима Комисије и овим правилима.
(2) Овлашћено лице платног агента не може потписати измјене уговора којима би услови уговора постали супротни овим правилима. 

Члан 8.
(1) Уговор се закључује под одложним условом и производи правно дејство када се испуни услов који подразумијева кумулативно: 

1. да су проспектом власници обвезница у цијелости упознати с начином извршавања послова платног агента навођењем да платни агент послове обавља у складу с овим правилима, а што се доказује достављањем платном агенту од стране емитента проспекта и рјешења Комисије, а у случају да се емисија врши без обавезе објављивања проспекта, достављањем платном агенту од стране емитента изјава инвеститора да су упознати с условима емисије и информацијама које обавезно садржи проспект за јавну понуду, све без одлагања;
2. да су код платног агента положена одговарајућа средства обезбјеђења односно достављени акти који доказују да ће средства обезбјеђења бити издата и положена, у роковима одређеним овим правилима и уговором о обављању послова платног агента.
(2) У случају ненаступања одложног услова, платни агент без одлагања о томе обавјештава Комисију.

(3) Уговор се закључује на одређено вријеме до доспијећа регистроване обвезнице односно до исплате власницима свих наплаћених ануитета, у зависности од рока који наступа касније.   

(4) Уговор је саставни дио документације која се доставља Комисији ради одобрења проспекта.

Члан 9.
Уговор о обављању послова платног агента садржи:

1. врсту обезбјеђења уредног плаћања доспјелих обавеза;
2. обавезе платног агента, посебно радње које обавља за рачун и у интересу емитента и власника, рокове за покретање принудне наплате доспјеле и неплаћене обавезе;
3. обавезе емитента, посебно у погледу садржаја одлуке и проспекта;
4. права и обавезе јемца, ако постоји, посебно право добровољног испуњења емитентове обавезе и обавезе јемца према платном агенту у случају покренутог мјеничног поступка;
5. права и обавезе гаранта, ако постоји, према платном агенту у случају неуредног испуњења обавеза емитента;
6. друге одредбе, укључујући износ накнаде за обављање послова платног агента, одговорност, трајање уговора и остала релевантна питања.
Члан 10.
Основне обавезе уговорних страна одређене су како слиједи:

1) Основне обавезе емитента:

1. доставити платном агенту проспект и рјешењe Комисије ради утврђивања испуњења одложног услова;
2. доставити платном агенту средства обезбјеђења ако их издаје емитент;
3. уплаћивати новчана средства на рачун за посебну намјену у укупном износу у складу са обрачуном и у роковима утврђеним проспектом;

4. исплату ануитета вршити искључиво преко рачуна за посебну намјену;
5. без одлагања платном агенту доставити податке о главном рачуну, у случају промјене; 
6. без одлагања обавијестити платног агента у случају покретања стечајног или ликвидационог поступка над јемцем, ако постоји;
7. рефундирати трошкове који за платног агента настану предузимањем радњи на које је обавезан у складу са правилима и уговором;
8. редовно плаћати накнаду платном агенту за обављање послова платног агента;
9. платном агенту пружити пуну подршку (материјали, документи и информације), потребну за благовремено и квалитетно извршење посла.

2) Основне обавезе јемца/гаранта:

1. доставити платном агенту средства обезбјеђења;
2. уплаћивати новчана средства на рачун за посебну намјену платног агента по позиву платног агента;

3. без одлагања платном агенту доставити податке о главном рачуну, у случају промјене, ако су средство обезбјеђења мјенице јемца;
4. без одлагања обавијестити платног агента у случају покретања стечајног или ликвидационог поступка над јемцем.
3) Основне обавезе платног агента:

1. издати потврду о положеним средствима обезбјеђења;
2. извршити обрачун доспјелих ануитета и доставити га емитенту;

3. извршити исплату ануитета власницима у року од три радна дана од дана уплате ануитета; 

4. покренути активацију средстава обезбјеђења у случају неизвршења обавеза емитента;
5. извршити обрачун припадајућег износа по власнику и исплате наплаћених износа у случају парцијалних наплата, два пута седмично;
6. позвати власнике и издати им потврде ако постоје доспјелe а неисплаћенe обавезе према њима од стране јемца, у случају покретања стечајног или ликвидационог поступка над јемцем; 
7. водити евиденцију и чувати положена средства обезбјеђења;

8. водити и чувати евиденцију о извршеним уплатама и исплатама са рачуна посебне намјене; 
9. водити и чувати евиденцију о извршеним/неизвршеним исплатама власницима.
2.2 Средства обезбјеђења
Члан 11.
(1) Средства обезбјеђења уредног извршења обавеза емитента која се полажу код платног агента могу бити: мјеница емитента, мјеница јемца, гаранција Републике Српске и гаранција Гарантног фонда.
(2) Положена средства обезбјеђења платни агент евидентира у електронском облику у Регистру положених бланко мјеница без протеста и гаранција (у даљем тексту: регистар). 
(3) Регистар садржи податке о емисији, емитенту, издаваоцу средства обезбјеђења, датуму полагања, податке о појединачном средству обезбјеђења, активирању и статусу појединачног средства обезбјеђења и статусу наплате, и друге податке од значаја.
(4) Регистар се ажурира без одлагања при настанку околности које се у регистру евидентирају.
(5) Положена средства обезбјеђења чувају се на посебно осигураном мјесту и на начин који осигурава приступ и руковање искључиво лицима запосленим код платног агента која су овлаштена за обављање тих послова.
2.2.1 Мјеница емитента односно јемца
Члан 12.
(1) По потписивању уговора, емитент/јемац полаже код платног агента потребан број мјеница по принципу да се једна мјеница издаје за један ануитет, на износ и за обезбјеђење анутитета. Уз мјенице се преузима и мјенично овлашћење за попуњавање мјеница до висине износа доспјелих ануитета. Мјеница је бланко мјеница без протеста. О преузимању мјеница сачињава се записник. 

(2) У случају да емисија не буде проглашена успјешном, платни агент на захтјев емитента/јемца враћа положене мјенице.

(3) На основу података унесених у регистар, платни агент издаје потврду о положеним мјеницама, ради достављања захтјева Комисији за одобрење проспекта. Потврда се издаје у пет примјерака.

2.2.2 Мјеница емитента и гаранција Републике Српске
Члан 13.
(1) По потписивању уговора, емитент полаже код платног агента потребан број мјеница по принципу да се једна мјеница издаје за један ануитет, на износ и за обезбјеђење у висини износа ануитета, и мјенично овлашћење за попуњавање мјеница до износа ануитета. О преузимању мјеница сачињава се записник.
(2) Прије подношења захтјева Комисији за издавање рјешења о успјешности емисије од стране агента емисије, гарант Република Српска полаже код платног агента гаранцију за плаћање дијела, односно цјелокупног износа сваког ануитета појединачно. Агент емисије одмах, а прије подношења захтјева Комисији, обавјештава гаранта и платног агента о року за подношење захтјева Комисији, уз достављање ануитетног плана. У складу с обавјештењем агента емисије, платни агент позива гаранта ради полагања одговарајуће гаранције. О преузимању гаранције сачињава се записник. 
(3) У случају да емисија не буде проглашена успјешном, платни агент на захтјев емитента враћа мјенице, а на захтјев гаранта враћа гаранцију.

(4) На основу података унесених у регистар, платни агент издаје:

1. потврду о положеним мјеницама, ради достављања захтјева Комисији за одобрење проспекта, у случају да се мјенице полажу;
2. потврду о положеној гаранцији, ради достављања захтјева Комисији за издавање рјешења о успјешности емисије.

Потврде се издају у пет примјерака.

2.2.3 Мјеница емитента и гаранција Гарантног фонда
Члан 14.

(1) По потписивању уговора, емитент полаже код платног агента потребан број мјеница по принципу да се једна мјеница издаје за један ануитет, на износ и за обезбјеђење  у висини износа ануитета, и мјенично овлашћење за попуњавање мјеница до износа ануитета. О преузимању мјеница сачињава се записник.
(2) Прије подношења захтјева Комисији за издавање рјешења о успјешности емисије од стране агента емисије, гарант Гарантни фонд полаже код платног агента потребан број гаранција по принципу да се једна гаранција издаје за један ануитет, на проценат износа главнице сваког ануитета појединачно. Агент емисије одмах, а прије подношења захтјева Комисији, обавјештава гаранта и платног агента о року за подношење захтјева Комисији, уз достављање ануитетног плана. У складу са обавјештењем агента емисије, платни агент позива гаранта ради полагања одговарајућих гаранција. О преузимању гаранција сачињава се записник. 

(3) У случају да емисија не буде проглашена успјешном, платни агент на захтјев емитента враћа мјенице, а на захтјев гаранта враћа гаранције.

(4) На основу података унесених у регистар, платни агент издаје:

1. потврду о положеним мјеницама и потврду о потписаном уговору којом се гарант обавезао на полагање гаранција прије подношења захтјева Комисији за проглашење емисије успјешном, ради достављања захтјева Комисији за одобрење проспекта;
2. потврду о положеним гаранцијама, ради достављања захтјева Комисији за издавање рјешења о успјешности емисије.

Потврде се издају у пет примјерака.

2.3 Рачун за посебну намјену
Члан 15.
(1) Рачун за посебну намјену је рачун у конвертибилним маркама који код пословне банке отвара платни агент. 
(2) Средства на рачуну за посебне намјене нису имовина платног агента и не улазе у стечајну ни ликвидациону масу, нити могу бити предмет принудног извршења у поступцима против платног агента као привредног друштва.

(3) Уплате доспјелих обавеза и исплате власницима обављају се искључиво путем рачуна за посебне намјене. Исплата ануитета сматра се испуњеном само ако је извршена путем рачуна за посебну намјену.
(4) Платни агент је одговоран власницима обвезница до висине средстава уплаћених на рачун за посебне намјене.

2.4 Обрачун ануитета, уплата на рачун посебне намјене и исплата власницима
Члан 16.
(1) Обрачун обавезе емитента за сваки доспјели ануитет сачињава платни агент. 
(2) Обрачун се врши на дан доспијећа ануитета, са стањем власника на дан пресјека и каматом закључно с даном пресјека. Дан пресјека непосредно претходи дану доспијећа. У случају да је дан доспијећа нерадни дан код платног агента, обрачун се врши први наредни радни дан. За дужничке хартије од вриједности које су емитоване са валутном клаузулом, приликом обрачуна се узима у обзир средњи курс Централне банке БиХ за валуту из валутне клаузуле на дан доспијећа односно на дан наведен проспекту. 
(3) По извршеном обрачуну, платни агент емитенту доставља извјештај који садржи све власнике обвезница са обрачунатим износима ануитета и укупни износ обавезе, са позивом на уплату на рачун за посебну намјену и роком који представља крајњи датум уплате. 

(4) Рок плаћања доспјелог ануитета од стране емитента одређује се проспектом и то тако да:
1.не може бити краћи од осам радних дана нити дужи од 10 радних дана од дана        извршеног обрачуна доспјелог ануитета;
2. заједно са роком за покретање мјеничног поступка пред банком и роком за активирање       гаранције буду најмање седам дана прије датума доспијећа наредног ануитета.
(5) Даном уплате обрачунатог износа на рачун за посебну намјену сматра се да је емитент извршио своју обавезу према власницима.
Члан 17.
(1) Обавезу уплате обрачунатог износа на рачун за посебну намјену извршава емитент, односно јемац или гарант, у складу с одредбама ових правила. 

(2) У изузетном случају, обавезу емитента може извршити треће лице, по основу посебног правног посла с емитентом, при чему треће лице није у уговорном односу с платним агентом нити полаже средства обезбјеђења код платног агента.
(3) У случају из става 2, обавеза емитента се сматра извршеном ако је извршена у року у којем ју је дужан извршити сам емитент. 
(4) По истеку рока за уплату и за дио неизмирене обавезе, платни агент покреће редован поступак принудне наплате у односу на емитента, јемца или гаранта, у складу с дијелом 2.5. ових правила.  
(5) Извршење обавезе емитента од стране трећег лица не може бити ни на који начин условљено у односу на платног агента нити се односити на појединачне власнике.
(6) Треће лице које намјерава да изврши обавезу емитента по конретном ануитету уплатом на рачун посебне намјене платног агента, обавезно је да платном агенту достави обавјештење о намјераваној уплати најмање два радна дана прије уплате, са подацима о износу намјераване уплате, локалној ознаци обвезнице, редном броју ануитета и правном послу између трећег лица и емитента који је основ уплате. 
(7) У банковном налогу за уплату треће лице наводи локалну ознаку обвезнице, редни број ануитета и правни основ уплате.

(8) Уплату извршену супротно одредбама ст. 5, 6. и 7. овог члана, платни агент без одлагања враћа уплатиоцу.

(9) Евидентирање уплате извршене од стране трећег лица врши се у складу с чланом 16. став 5, а исплате власницима у складу с чланом 18. став 1. ових правила.

Члан 18.
(1) Платни агент исплату власницима врши у року од три радна дана од дана уплате на рачун за посебну намјену. Исплата власницима врши се на банковни рачун у складу с општим актима Централног регистра.
(2) У случају покретања поступака по средствима обезбјеђења, ако се прилив средстава на рачун за посебну намјену остварује парцијално у више појединачних уплата, законска затезна камата тече од датума који је утврђен као дан плаћања доспјелог ануитета до датума сваке појединачне уплате на рачун за посебну намјену платног агента. Платни агент није надлежан за наплату, обрачун и исплату законске затезне камате.
(3) У случају покретања поступака по средствима обезбјеђења и наплате обрачунате вриједности у више појединачних уплата, платни агент врши обрачун припадајућег износа по власнику и исплате власницима два пута седмично.
Члан 19.
(1) Платни агент води евиденцију уплата и исплата са рачуна за посебне намјене, и евиденцију извршених односно неизвршених исплата власницима.

(2) Поступак провођења налога о насљеђивању, уписа забране исплата, пљенидбе новчаних средстава депонованих на име власника и издавање потврда о неисплаћеним новчаним средствима, врши се у складу с општим актима Централног регистра.
2.5 Принудна наплата

Члан 20.
(1) У случају да емитент не изврши уплату на рачун за посебну намјену у року и у цјелокупном износу, што платни агент утврђује изводом са рачуна за посебну намјену, платни агент у одређеном року покреће поступке активирања положених средстава обезбјеђења. Објективне околности на које би се емитент могао позивати немају утицаја на ово овлашћење платног агента. Платни агент принудну наплату проводи у своје име, за рачун и у интересу власника.
(2) Платни агент није овлашћен за предузимање радњи принудне наплате у поступцима пред надлежним судовима. 
(3) У случају да је од момента активирања гаранције на рачуну за посебну намјену остварен нови прилив по основу активирања мјенице емитента, и да је тиме укупни наплаћени износ прешао укупни износ ануитета, платни агент вишак средстава враћа на рачун емитента, а мјенични поступак обуставља.
(4) Поступак принудне наплате по средствима обезбјеђења обуставља се кад укупни наплаћени износ досегне износ доспјелог ануитета.

2.5.1 Принудна наплата активирањем мјеница емитента односно јемца

2.5.1.1 Мјеница емитента

Члан 21.
Мјенични поступак покреће се у законском року директно пред банком. Платни агент положену мјеницу попуњава обавезним елементима у складу са прописима о мјеници, а сходно правима из мјеничног овлашћења, и презентује ју домицилијату. 
2.5.1.2 Мјеница јемца

Члан 22.
(1) Поступак наплате од јемца покреће се наредног радног дана по истеку рока за уплату позивом јемцу на добровољно испуњење емитентове обавезе. 
(2) Рок за добровољно испуњење емитентове обавезе од стране јемца одређен је проспектом и то тако да не може бити краћи од 10 радних дана нити дужи од 12 радних дана од дана извршеног обрачуна доспјелог ануитета од стране платног агента.
(3) Даном добровољне уплате вриједности ануитета на рачун за посебну намјену сматра се да је јемац извршио обавезу емитента за исплату ануитета према власницима.
(4) Ако јемац не испуни добровољно емитентову обавезу из доспјелог ануитета, покреће се мјенични поступак аналогном примјеном одредби члана 21. ових правила.
2.5.2 Принудна наплата активирањем мјеница емитента и гаранције Републике Српске

Члан 23.
У емисијама у којим је средство обезбјеђења мјеница емитента и гаранција Републике Српске, принудна наплата покреће се активирањем мјенице у складу с чланом 21. ових правила.
Члан 24.
(1) Поступак активирања гаранције покреће се презентовањем гаранције Републици Српској у складу са процедуром наведеној у самој гаранцији и у року одређеном проспектом. 

(2) Захтјев за плаћање по гаранцији Републике Српске садржи сљедеће елементе:

1. број и датум издате гаранције; 
2. назив и ознаку гарантоване емисије обвезница; 

3. изјаву да емитент није платио своју обавезу у року који је предвиђен проспектом (навести који је то датум био);
4. износ укупне недоспјеле главнице и износ укупне недоспјеле камате из регистроване обвезнице;
5. укупан износ доспјеле обавезе који је гарант обавезан да уплати на рачун за посебну намјену у складу са условима из гаранције;
6. обрачун износа обавезе који гарант треба уплатити, подијељен на износ који се односи на доспјелу главницу и износ који се односи на доспјелу камату;
7. број рачуна за посебну намјену на који треба извршити уплату.

(3) Гаранција се активира на износ који до датума активирања није уплаћен на рачун за посебну намјену, а највише до износа за који је издана, по појединачном ануитету.
(4) Уплата по активираној гаранцији врши се у року од 15 радних дана од дана подношења захтјева, након што гарант утврди да је захтјев за плаћање основан и у складу с условима из гаранције.
(5) У случају да, по примљеном писаном захтјеву за плаћање по гаранцији, гарант утврди постојање више силе, о томе без одлагања обавјештава платног агента. 
2.5.3 Принудна наплата активирањем мјеница емитента и гаранција Гарантног фонда

Члан 25.
У емисијама у којим је средство обезбјеђења мјеница емитента и гаранција Гарантног фонда, принудна наплата покреће се активирањем мјенице у складу с чланом 21. ових правила.
Члан 26.
(1) Поступак активирања гаранције покреће се седмог календарског дана од дана покретања мјеничног поступка, односно првог наредног радног дана платног агента ако је седми дан нерадни дан код платног агента, презентовањем гаранције Гарантном фонду у складу с процедуром наведеној у самој гаранцији. 

(2) Гаранција се активира на износ који до датума активирања није уплаћен на рачун за посебну намјену, а највише до износа гаранције за одговарајући ануитет.
(3) Рок за уплату по гаранцији је два радна дана.
III  ПОСЛОВИ ПЛАТНОГ АГЕНТА У ПРИЈЕВРЕМЕНОМ ДОСПИЈЕЋУ У СКЛАДУ С ПРОСПЕКТОМ 
Члан 27.
(1) Право емитента односно власника на пријевремено доспијеће емисије под дефинисаним условима утврђено је одлуком о емисији и проспектом.  

(2) Пријевремено доспијеће емисије производи пријевремено доспијеће свих преосталих ануитета. 
(3) Обрачун укупних преосталих обавеза емитента према власницима врши платни агент. 
(4) Платни агент извршава радње потребне да се пријевремено доспјела хартија од вриједности брише с рачуна емитента и рачуна власника у Централном регустру на дан доспијећа.
(5) Брисањем пријевремено доспјеле хартије од вриједности не дира се у право власника на наплату насталих обавеза емитента.
Члан 28.
(1) Послови платног агента који се обављају у пријевременом доспијећу су: 

1. администрирање поступка активирања права на пријевремено доспијеће, укључујући пријем и обраду захтјева власника односно емитента;
2. утврђивање испуњености услова за пријевремено доспијеће;
3. обрачун укупног износа пријевремено доспјеле обавезе и појединачних износа за исплату по власнику; 
4. пријем новчаних средстава за измирење доспјеле обавезе на рачун за посебне намјене; 

5. исплате власницима путем рачуна за посебне намјене; 
6. чување и евиденција положених посебних мјеница и гаранција;
7. провођење принудне наплате у случају неизмирења доспјеле обавезе ако су средства обезбјеђења положена код платног агента; 
8. вођење и чување евиденција о уплатама и исплатама са рачуна за посебну намјену; 
9. вођење и чување евиденције о извршеним/неизвршеним исплатама власницима по пријевременом доспијећу;
10. обавјештавање емитентa, власника, банке и других надлежних органа у вези са пријевремено доспјелом и неисплаћеном обавезом;
11. припрему и објављивање редовних и ванредних извјештаја на интернет страници уређеног јавног тржишта на којем су хартије од вриједности уврштене и својој интернет страници.
(2) На обављање послова у вези с пријевременим доспијећем примјењују се аналогно одредбе из дијела II, осим ако није другачије прописано.
Члан 29.
(1) У захтјеву за закључење уговора о обављању послова платног агента емитент наводи да је одлуком о емисији утврђено право на пријевремено доспијеће и врсту права.

(2) Уговор о обављању послова платног агента у случају постојања права на пријевремено доспијеће садржи и одредбе које се односе на активирање права, а посебно обавезе емитента у погледу садржаја проспекта и документације која се доставља платном агенту, рокове достављања обавјештења.
Члан 30.
Средство обезбјеђења извршења обавеза из пријевременог доспијећа, ако је предвиђено, је посебна мјеница односно гаранција, положена код платног агента у моменту полагања средства обезбјеђења за редовно доспијеће, уз одговарајуће мјенично овлашћење, односно овлашћење у самом тексту средства обезбјеђења. На средства обезбјеђења примјењују се аналогно одредбе из дијела II. 
Члан 31.
(1) Обрачун укупне доспјеле обавезе сачињава платни агент. 
(2) Обрачун се врши по утврђивању испуњености услова за пријевремено доспијеће од стране платног агента, са стањем власника на дан пресјека. 
(3) По извршеном обрачуну, платни агент доставља емитенту извјештај о пријевременом доспијећу, који садржи све власнике обвезница са обрачунатим износима обавезе и укупни износ обавезе, са позивом на уплату укупног износа на рачун за посебну намјену и роком који представља крајњи датум уплате. 

(4) Рок плаћања пријевремено доспјеле обавезе од стране емитента на рачун за посебну намјену одређује се проспектом. 

3.1 Посебни случајеви пријевременог доспијећа емисије
3.1.1 Пријевремено доспијеће емисије по праву емитента без сагласности власника
Члан 32.
Уплата обавезе по основу пријевременог доспијећа није обезбијеђена средствима обезбјеђења положеним код платног агента. У случају неизвршења уплате, обвезница се не брише и наставља постојати у складу с ануитетним планом.   
Члан 33.
(1) У случају активирања пријевременог доспијећа обвезнице емитент сачињава, објављује и доставља платном агенту Обавјештење о намјери проглашења пријевременог доспијећа са планираним датумом пријевременог доспијећа и позивом власницима да доставе бројеве банковних рачуна платном агенту у сврху исплате. Обавјештење се објављује најкасније 20 дана прије планираног дана пријевременог доспијећа. 
(2) На основу обавјештења, платни агент сачињава и доставља емитенту извјештај који садржи обрачун за исплату пријевремено доспјеле обвезнице по власнику са стањем на дан пресјека, при чему се износ утврђује као преостала главница, припадајуће камате закључно са даном пресјека и примјерена новчана накнада (премије) на преосталу главницу ако је утврђена проспектом. 
(3) На основу и у складу с подацима из извјештаја, емитент доноси Одлуку о пријевременом доспијећу која садржи датум пријевременог доспијећа, вриједност за исплату по једној обвезници, укупну вриједност за исплату свих обвезница и рок уплате укупног износа на рачун за посебне намјене платног агента. Крајњи датум уплате не може бити касније од пет радних дана прије датума доспијећа. 

(4) Одлука о пријевременом доспијећу доноси се уз одложни услов који се односи на уплату укупног утврђеног износа на рачун за посебну намјену платног агента најкасније до тачно одређеног датума. Сматра се да је одложни услов наступио само ако је на рачун за посебну намјену платног агента уплаћен цјелокупан утврђени износ у утврђеном року.

(5) По пријему уплате, платни агент утврђује да су наступили услови за пријевремено доспијеће, тј да је наступио одложни услов и да одлука о пријевременом доспијећу ступа на снагу. Трговина обвезницом на организованом тржишту обуставља се три радна дана прије датума доспијећа, на основу обавјештења платног агента. Платни агент извршава радње потребне да се на дан доспијећа обвезница брише са рачуна емитента и рачуна власника у Централном регистру.
(6) У случају да уплата није извршена у цјелокупном износу и у року, платни агент утврђује да нису наступили услови за пријевремено доспијеће, тј да није наступио одложни услов и да одлуке о пријевременом доспијећу не ступа на снагу. У том случају обвезница остаје регистрована у Централном регистру, а обавезе емитента теку у складу с ануитетним планом.
3.1.2 Пријевремено доспијеће емисије по праву власника без сагласности емитента
Члан 34.
Уплата обавезе по основу пријевременог доспијећа обезбијеђена је посебним средствима обезбјеђења положеним код платног агента.   

Члан 35.
(1) У случају активирања пријевременог доспијећа, власник доставља платном агенту Обавјештење о активирању права на пријевремено доспијеће, са доказом о испуњености услова и доказом о идентификацији, при чему доказ о неизвршењу новчаних обавеза из ануитета односно доказ о проценту власништва није потребно достављати. 
(2) Платни агент по пријему обавјештења од сваког појединог власника извршава радње потребне да на рачуну власника Централни регистар упише забрану располагања ради спрјечавања наношења штете трећим лицима у смислу општих аката Централног регистра.
(3) Кад утврди да је стање власништва свих власника достигло постотак одређен одлуком и Проспектом и да су наступили услови за пријевремено доспијеће, платни агент сачињава обавјештење о испуњености услова за пријевремено доспијеће које садржи садржи: идентификационе податке и појединачне проценте власника који су активирали пријевремено доспијеће, њихов укупни проценат власништва, податке о испуњености услова, датум доспијећа, те укупан износ неизмирених обавеза по основу пријевремено доспјелих ануитета, и утврђује рок за уплату. Датум пријевременог доспијећа одређује се као пети радни дан од дана пријема посљедњег валидног обавјештења власника. Износ за исплату по једној обвезници платни агент обрачунава на бази преостале главнице и припадајуће камате закључно са даном пресјека. Крајњи датум уплате не може бити касније од 10 радних дана послије датума доспијећа.
(4) Наредног радног дана од дана утврђивања испуњености услова за пријевремено доспијеће платни агент:
1. обавјештава емитента о активирању права на пријевремено доспијеће, власницима, наведеним разлозима, достављеним доказима и чињеницама утврђеним од стране платног агента, са навођењем дана на који обвезница доспијева;
2. обавјештава власнике путем своје интернет странице; 
3. обавјештава организовано тржиште ради обустављања трговања обвезницом.
(5) На дан доспијећа, платни агент сачињава и доставља емитенту извјештај који садржи обрачун за исплату пријевремно доспјеле обвезнице по власнику са стањем на дан пресјека, при чему се износ утврђује као преостала главница и припадајућа камата закључно са даном пресјека.

(6) Платни агент извршава радње потребне да се на дан доспијећа обвезница брише са рачуна емитента и рачуна власника у Централном регистру. 
(7) По пријему уплате на рачун за посебне намјене, платни агент врши исплате власницима у складу с одредбама дијела II ових правила. 

(8) У случају да емитент не изврши уплату обавезе по пријевременом доспијећу на рачун за посебну намјену у року и у цјелокупном износу, што платни агент утврђује изводом са рачуна за посебну намјену, платни агент покреће поступак активирања посебних средстава обезбјеђења за укупан неисплаћени износ од датума посљедњег ануитета за који је покренут поступак принудне наплате до датума доспијећа. На принудну наплату из средстава обезбјеђења примјењују се аналогно одредбе из дијела II.
(9) Власник који наплати своја потраживања по основу пријевремено доспјеле обавезе (не рачунајући наплату законске затезне камате) из средства обезбјеђења које није положено код платног агента, односно по другом основу, обавезан је да о томе без одлагања обавијести платног агента, како би платни агент умањио потраживани износ по средству обезбјеђења које је активирао.

IV  ПОСЛОВИ ПЛАТНОГ АГЕНТА У ПРИЈЕВРЕМЕНОМ ДОСПИЈЕЋУ ЕМИСИЈЕ ПО СИЛИ ЗАКОНА
Члан 36.
(1) Доспијеће дужничке хартије од вриједности у случају отварања стечајног или ликвидационог поступка над емитентом наступа по сили закона даном утврђеним законом. 
(2)  Обрачун доспјелих обавеза врши платни агент. 
(3) Платни агент по захтјеву стечајног/ликвидационог управника сачињава извјештај са обрачунатим износима обавеза по власнику и укупној доспјелој обавези, а по захтеву власника издаје извјештаје о доспјелим и неизмиреним новчаним обавезама.
V ОБАВЈЕШТАВАЊЕ ЈАВНОСТИ
Члан 37.
(1) Платни агент сачињава и објављује на интернет страници уређеног јавног тржишта на којем су хартије од вриједности уврштене и својој интернет страници сљедеће редовне извјештаје:

1. извјештај о обрачуну ануитета; 

2. извјештај о исплати ануитета. 

(2) Платни агент сачињава и објављује на интернет страници уређеног јавног тржишта на којем су хартије од вриједности уврштене и својој интернет страници сљедеће ванредне извјештаје:

1. извјештај о кашњењу у плаћању ануитета; 

2. извјештај о покретању поступка принудне наплате; 

3. извјештај о резултатима поступка принудне наплате; 

4а. извјештај о проглашењу пријевременог доспијећа емисије по праву емитента, тј:
·  извјештај о примљеном Обавјештењу о намјери проглашења пријевременог доспијећа;
·  извјештај о обрачуну пријевремено доспјеле обавезе;
·  извјештај о примљеној Одлуци о пријевременом доспијећу;
·  извјештај о уплати и наступању услова за пријевремено доспијеће;
·  извјештај о неизвршеној уплати и ненаступању услова за пријевремено доспијеће. 
4б. извјештај о проглашењу пријевременог доспијећа емисије по праву власника, тј:
·  извјештај о примљеном Обавјештењу о активирању права на пријевремено доспијеће;
·  извјештај о испуњености услова за пријевремено доспијеће;
·  извјештај о обрачуну пријевремено доспјеле обавезе;
·  извјештај о уплати обавезе;
·  извјештај о кашњењу у плаћању обавезе;
·  извјештај о покретању поступка принудне наплате; 

·  извјештај о резултатима поступка принудне наплате. 

5. извјештај о отварању стечајног или ликвидационог поступка над емитентом;
6. извјештај о наступању других околности у којима се не врши редовна исплата ануитета; 

7. извјештај о другим догађајима који су од значаја за власнике и јавност, а посебно:
·  у случају ненаступања одложног услова у уговору о обављању послова платног агента;
· у случају измирења обавеза од стране трећег лица; 
·  у случају да гарант утврди постојање више силе; 
·  у случају покретања стечајног или ликвидационог поступка над јемцем;
 у случају наплате потраживања од стране власника из другог средства обезбјеђења које није положено код платног агента, односно по другом основу, код пријевремног доспијећа емисије.
VI ЗАШТИТА, ЧУВАЊЕ И АРХИВИРАЊЕ ПОДАТАКА И ДОКУМЕНТАЦИЈЕ
Члан 38.
Заштита и чување података, чување и архивирање документације обављају се у складу с општим актима Централног регистра, при чему рок чувања документације тече од дана коначног намирења свих обавеза по основу емисије и износи 10 година. 
VII ПРЕЛАЗНЕ И ЗАВРШНЕ ОДРЕДБЕ
Члан 39.
На дужничке хартије од вриједности за које су уговори о обављању послова платног агента закључени прије ступања на снагу ових правила примјењују се акти који су важили у вријеме потписивања уговора, осим у дијелу који се односи на виши степен информисања инвестиционе јавности, а на који се непосредно примјењују одредбе одговарајућег општег акта Комисије.
Члан 40.

(1) На ова правила сагласност даје Комисија за хартије од вриједности Републике Српске.
(2) По добијању сагласности из става 1. овог члана, ова правила објављују се у „Службеном гласнику Републике Српске“.

Члан 41.
Ова правила ступају на снагу осмог дана од дана објављивања у „Службеном гласнику Републике Српске“.

	Предсједник Управног одбора                           Др Мирко Бошњак, дипл. економиста

